Smedenes sang
Mel.: Nu kører de roerne til vor fabrik

Kling, klang – smedenes sang
Gnisterne flyver omkring.
Bing - bang – hammerens klang
former de fineste ting.

Hør stenaldersmeden slår splint efter splint.
Øksen han former af skarpeste flint.
Hånden er sikker og blikket er hvast.
Nu snører han øksen til skaftet med bast.
Kling, klang – flintsmedens sang
Gnisterne flyver omkring.
Bing - bang – hammerens klang
former de fineste ting.

Jernaldersmeden mod stål og metal
svinger sin hammer præcist, som han skal.
Han smeder våben, og han smeder plov,
med kullet han får fra den nærmeste skov.
Kling, klang – grovsmedes sang.
Gnisterne flyver omkring.
Bing – bang – hammerens klang
former de fineste ting.

Landsbyens smed hamrer pulsen i byen.
Ambolt og hammer slår glødende lyn.
Smeden han former i dybeste ro
redskaber, værktøj og hestenes sko.
Kling, klang – bysmedens sang.
Gnisterne flyver omkring.
Bing – bang – hammerens klang
former de fineste ting.

Nutidens smed med moderne teknik
arbejder vid’re med arven, han fik.
Bagved maskiners og valsernes klang
aner man flintsmedens brummende sang:
Kling, klang – smedenes sang
Gnisterne flyver omkring.
Bing - bang – hammerens klang
former de fineste ting.

					Jens Frydendal, 27. april 2009
Melodien stammer fra ”Snus's” sang om sukkeroerne, der bliver kørt til fabrikken i Nakskov. Den må kunne findes et sted på nettet.